Toltariewe in Staatskoerant bekendgemaakDie beplande e-toltariewe vir Gautengse hoofweë is Woensdag in die Staatskoerant gepubliseer. Paul Joubert, ŉ senior navorser van die Solidariteit Navorsingsinstituut, het aan Maroela Media gesê dit blyk nie of daar enige veranderinge aan die bedrae van die tariewe self gemaak is teenoor die bedrae wat in Mei 2013 in die Staatskoerant gepubliseer is nie. “Daar is klein veranderinge aan sommige van die bewoording in die skedule van tariewe, maar niks wat met die eerste oogopslag noemenswaardig voorkom nie,” het hy gesê. “Daar is wel noemenswaardige veranderinge aan die meegaande regulasies gemaak. Een van die veranderinge blyk te wees dat waar Sanral nie voorheen verplig was om fakture na wanbetalers te stuur nie, die padagentskap nou wel verplig word om fakture na die wanbetaler se adres toe te stuur voordat wanbetalers vervolg kan word. Die omvang van wat as oortredings klassifiseer, is ook verminder,” het hy bygevoeg. Volgens die Staatskoerant van 24 Mei 2013, asook die jongste Staatskoerant, sal ŉ geregistreerde e-tolskyfiegebruiker vir talle soorte afslag op die standaard-toltariewe in aanmerking kom. Die belangrikste afslag is ŉ algehele verlaging van sowat 48% op die standaard-tariewe. Die gepubliseerde standaard-tarief vir die ‘Tarentaal’-tolhek is byvoorbeeld R4,99, maar ŉ geregistreerde e-skyfiegebruiker sal slegs R2,58 betaal. Geregistreerde e-tolskyfiegebruikers kry ook afslag vir gereelde gebruik, wat ŉ maksimumperk van R450 tolgeld per maand insluit. Daar is ook afslag buite spitstye, maar dit is nie eksklusief tot geregistreerde e-skyfiegebruikers nie. Dipuo Peters, die minister van vervoer, het Maandag gesê die e-tolstelsel kan voor die einde van die jaar in werking tree. “Ons het verlede week die regulasies finaliseer en gaan vandeesweek die tariefstruktuur uitwerk, waarna dit aan die publiek bekend gemaak gaan word,” het Peters gesê. Die tariewe sal vir 30 dae lank publiseer word, waartydens die publiek kommentaar daaroor kan lewer. “Na die 30 dae sal dit tussen sewe en 14 dae neem voor die e-tolstelsel in werking tree.” Joubert het gesê indien die e-tolstelsel wel voor die einde van die jaar in werking tree, dit sowat twee en ŉ half jaar ná die oorspronklike implementeringsdatum van April 2011 sal wees. “Nietemin is die kans goed dat die regering en Sanral voor die einde van 2013 sal begin verwag dat enigiemand wat onderdeur een van die tolhekke ry, die toepaslike fooi moet betaal. Of die meerderheid van motoriste dit wel sal doen, bly egter ŉ ope vraag,” het hy gesê.